Egy ötödik generációs családi vállalkozás lehetséges erőforrásai
Authors: Takács Edit 
Published: February 2025

Rebeka hazafelé tart munkahelyéről, nagy a forgalom, keze a kormányon,
gondolataiban elmélyülve várakozik egy piros lámpánál. Sok mindent
sikerült ma elintéznie, megoldania. Soha nem értette azokat az embereket,
akik egy probléma felmerülésekor az okokra koncentrálnak, a hibást
kutatják, a feladat vagy akár a felelősség alól való kibújási lehetőséget
keresik. Ő a megoldások embere, jelszava lehetne, hogy „Gyerünk,
csináljuk!”. Folyton kapja is a visszajelzéseket, hogy cselekvésre ösztönzi a
környezetét. Ahogy édesanyjától látta a mintát, ő a problémában azonnal
a megoldást látja. A mai munkanap is a megoldások keresésével, és nem
könnyű, de sikeres megtalálásával telt. Bőven jut harc minden napra, a
jelenlegi piaci és gazdasági helyzetben életben kell tartani egy 125 éves
vállalkozást. És ez már részben az ő felelőssége is.
Lassan haza is ér, az utolsó kanyar előtt a visszapillantó tükörbe néz, sávot
válthat-e. Kénytelen kicsit megállnia, ettől egy mosoly fut végig arcán,
hiszen annyira szimbolikus ez a pillanat: kicsit hátra kell tekintenie, hogy
aztán valóban hazaérjen. Mekkora érték, ha van ehhez egy biztonságot
és stabilitást adó visszapillantó tükre, ami a valóságot mutatja. Rebeka
élete nagyrészt ezek körül a „tükrök” körül forog. Egy ideje ezek a
kérdések foglalkoztatják: Vajon szüleim, nagyszüleim, azaz őseim
hagyatéka mekkora hatással lehet a jelenemre és a jövőmre? Mi lehet a
legfontosabb erőforrás a családi vállalkozásunk számára? Meddig terjed
a családban hagyományozódó értékrend hatása? A megváltozott piaci
és gazdasági helyzetben milyen képességek szükségesek a vállalkozás életben maradásához, fejlődéséhez? Meddig terjed saját motivációm, vajon hogyan tudnám
a munkaerőt megtartani, milyen eszközökkel lehet a munkatársaimat motiválni, fejleszteni?
Mit tanultam erről az egyetemeken?”
Rebeka 2020-ban még a Budapesti Gazdasági Egyetem turizmus–vendéglátás szakon a
hazai top gasztronómiai trendekről szóló szakdolgozatát írta, majd védte meg, néhány
hónappal később HR-esként és pénzügyi asszisztensként kezdett el dolgozni az édesanyja
által vezetett, visszapillantó tükröket gyártó soproni cégnél, majd fél év elteltével,
2021 májusától már beszállítói lánc és logisztikai vezetőként számíthattak rá a családi
vállalkozásban. Rebeka folyton fejlődni szeretne, a Soproni Egyetem Lámfalussy Sándor
Közgazdaságtudományi Kar vezetés és szervezés mesterszakán 2023 nyarán végzett. Nők
a vezetésben című diplomadolgozatában több sikeres női vezetővel – köztük édesanyjával
– készített interjút. A témaválasztását azzal indokolta, hogy „egy erős női vezető nem
csak a munkájában, hanem az élet egyéb területein is többnyire sikeres. Én is közéjük
szeretnék tartozni”.
„Meghatározza a jellememet, hogy negyedik gyermekként születtem a családba. Ki kellett
harcolnom magamnak mindent. Akkor a legkisebbként, most fiatal női vezetőként.” –
gondolja Rebeka a háza előtti leparkolás közben, miközben megszólal a mobilja, és egy
fontos üzleti partner neve jelenik meg a kijelzőn. „Nőként harmóniát kell majd teremtenem
a család és a munka között, pontosan láttam, hogyan zsonglőrködte ezt össze anyukám
nap mint nap. A családunk erőssége az összetartásunkban van. A pozitív példa hogyan
fog beépülni a saját életembe?” – e kérdéssel zárta le gondolatmenetét, majd határozott
hangon felvette a telefont.